กสิกรไทย เปิดตัวเกมบนเฟซบุ๊ค
"กสิกรไทย" เปิดตัว SME Start-Up City เกมจำลองการทำธุรกิจบน Facebook เชื่อมีผู้สนใจเข้าเล่นเกม 40,000 รายภายในสิ้นปีหน้า
1 พ.ย. 2553

"กสิกรไทย" เปิดตัว SME Start-Up City เกมจำลองการทำธุรกิจบน Facebook เชื่อมีผู้สนใจเข้าเล่นเกม 40,000 รายภายในสิ้นปีหน้า 
นายปกรณ์  พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยให้ความสำคัญและสนับสนุนผู้ประกอบการเอสเอ็มอีที่เริ่มต้นทำธุรกิจ ด้วยการออกบริการสนับสนุนธุรกิจเริ่มต้นกสิกรไทย (K-SME Start-up Solutions) ปัจจุบันมีผู้เข้าร่วมโครงการประมาณ 27,000 ราย รวมถึงทำรายการ SME ตีแตก เพื่อให้ความรู้บวกความบันเทิงแก่ผู้ประกอบการเอสเอ็มอีในการทำธุรกิจ
อย่างไรก็ตาม พบว่า ปัจจุบันกลุ่มคนรุ่นใหม่ที่เพิ่งสำเร็จการศึกษา หรือพนักงานออฟฟิศมีความสนใจริเริ่มทำธุรกิจเพื่อเป็นเจ้าของกิจการของตนเองมากยิ่งขึ้น  แต่ยังขาดประสบการณ์ในการวางแผนและบริหารกิจการในช่วงเริ่มต้น ดังนั้นธนาคารกสิกรไทย จึงพัฒนาเกมออนไลน์ SME Start-Up City เกมเสมือนจริงที่จำลองรูปแบบมาจากการทำธุรกิจจริงบน Facebook ให้ผู้สนใจได้ทดลองเล่นเพื่อทำความเข้าใจแนวความคิด และองค์ประกอบในการทำธุรกิจ สามารถลองถูก ลองผิด จากการบริหาร ก่อนที่จะนำไปประยุกต์ใช้กับธุรกิจจริง
ผู้จะเริ่มเล่นเกมออนไลน์ SME Start-Up City คลิกแบนเนอร์ SME Start-up City บนหน้า Facebook เข้าสู่การเล่นเกมหรือเข้าโดยตรงที่ apps.facebook.com/smestartupcity โดยผู้เล่นสามารถเลือกเกมเป็นเจ้าของธุรกิจได้ 2 ประเภท ใน 6 ธุรกิจ ได้แก่
1.ธุรกิจที่ก่อตั้งเอง (Self Initiate) ประกอบด้วย ธุรกิจสปา ธุรกิจเสื้อผ้า ธุรกิจร้านอาหาร และธุรกิจร้านดอกไม้  
2.ธุรกิจเฟรนไชส์ (Franchise) ประกอบด้วย ธุรกิจร้านมินิมาร์ท และธุรกิจร้านกาแฟ
ทั้งนี้ แต่ละธุรกิจจะได้รับเงินลงทุนในการประกอบธุรกิจ เพื่อเลือกทำเลที่ตั้งในการทำธุรกิจ และเลือกตกแต่งร้านตามความชอบเพื่อดึงดูดลูกค้า นอกจากนี้ ผู้เล่นสามารถเข้ามาปรึกษาบริการทางการเงิน เช่น ผลิตภัณฑ์สินเชื่อ หรือปรึกษาด้านองค์ความรู้กับ K SME Care นอกจากนี้หากเกิดการทำธุรกิจไม่ถูกต้อง ก็จะมีคำแนะนำจากรายการ SME ตีแตกขึ้นมาแนะนำและให้ความเห็นทันที
นายปกรณ์ กล่าวเพิ่มเติมว่า ในอนาคตธนาคารจะนำเสนอ เกม SME Start-Up City เพิ่มเติมอีก 3 ธุรกิจ โดยให้ผู้เล่นและสมาชิกเกม SME Start-Up City มีส่วนร่วม โดยการโหวตว่าต้องการให้ธนาคารพัฒนาเกมธุรกิจอะไรเพิ่มเติม ซึ่งจะเป็นการตอบโจทย์ให้กับผู้ประกอบการเริ่มต้นได้อย่างดี และให้เป็นเกมที่ผสมผสานทั้งความสนุกและแง่คิดในการประกอบธุรกิจ โดยสอดแทรกวิธีการบริหารธุรกิจและการใช้ผลิตภัณฑ์ทางการเงินของธนาคารเข้ามาสนับสนุนการบริหารธุรกิจ ซึ่งจะทำให้ผู้เล่นรู้สึกว่าการทำธุรกิจเป็นเรื่องง่าย พร้อมทั้งตอกย้ำภาพลักษณ์ของธนาคารกสิกรไทยในการเป็นธนาคารอันดับหนึ่งในใจผู้ประกอบการเอสเอ็มอี ด้วยการเป็นธนาคารแรกที่ใช้ Social Network Game เป็นสื่อกลางในการเข้าถึงกลุ่มเป้าหมาย 
ปัจจุบัน Facebook นับเป็นชุมชนออนไลน์ (Social Network) ที่มีผู้เล่นมากที่สุดในโลก โดยมีผู้ใช้ทั่วโลกกว่า 512 ล้านคน สำหรับในประเทศไทยมีสมาชิก Facebook  มากกว่า 5.4 ล้านคน ดังนั้นการทำเกมออนไลน์ SME Start-Up City จะช่วยให้ธนาคารฯ เข้าถึงกลุ่มคนรุ่นใหม่ที่สนใจเริ่มทำธุรกิจของตนเองและสมาชิก Facebook ทั่วไปที่ต้องการเล่นเกมเสมือนจริงที่แปลกใหม่ โดยธนาคารกสิกรไทยตั้งเป้าหมายจะมีผู้สมัครเป็นสมาชิกเกม SME Start-Up City ในปีหน้า 40,000 ราย